2011/0385 (COD)

Forslag til

EUROPA-PARLAMENTETS OG RÅDETS FORORDNING

om skærpelse af den økonomiske og budgetmæssige overvågning af medlemsstater, der har eller er truet af alvorlige vanskeligheder med hensyn til deres finansielle stabilitet i euroområdet

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 136, sammenholdt med artikel 121, stk. 6,

under henvisning til forslag fra Europa-Kommissionen,

under henvisning til udtalelse fra Den Europæiske Centralbank,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure og

ud fra følgende betragtninger:

(1) Den globale krise af et hidtil uset omfang, der har ramt verden de seneste tre år, har været til alvorlig skade for den økonomiske vækst og finansielle stabilitet og medført en kraftig forværring af medlemsstaternes offentlige underskud og gæld, hvilket har fået mange af dem til at søge finansiel bistand uden for Unionen.

(2) Behovet for fuld overensstemmelse mellem Unionens multilaterale ramme for overvågning, der er fastlagt i EUF-traktaten, og de politiske vilkår, der kan være knyttet til denne finansielle bistand, bør forankres i EU-retten. Den økonomiske og finansielle integration mellem de medlemsstater, der har euroen som valuta, kræver en forstærket overvågning for at forhindre, at de vanskeligheder, som en medlemsstat oplever med hensyn til sin finansielle stabilitet, spreder sig til resten af euroområdet.

(3) Den økonomiske og budgetmæssige overvågning bør i intensitet stå i rimeligt forhold til alvoren i de finansielle vanskeligheder og tage passende hensyn til arten af den finansielle bistand, der modtages, som kan variere mellem forebyggende støtte baseret på bestemte vilkår og et komplet makroøkonomisk tilpasningsprogram ledsaget af strenge politiske vilkår.

(4) En medlemsstat, der har euroen som valuta, bør underkastes en skærpet overvågning, når den oplever eller risikerer at opleve alvorlig finansiel uro, for hurtigt at vende tilbage til en normal situation og beskytte de øvrige medlemsstater i euroområdet mod risikoen for negative afsmittende virkninger. Denne skærpede overvågning bør omfatte øget adgang til de oplysninger, der er nødvendige for en nærmere overvågning af den økonomiske, budgetmæssige og finansielle situation, og regelmæssige indberetninger til Det Økonomiske og Finansielle Udvalg eller et eventuelt underudvalg nedsat heraf med henblik herpå. Samme overvågningsregler bør gælde for medlemsstater, der anmoder om forebyggende bistand fra Den Europæiske Finansielle Stabilitetsfacilitet (EFSF), Den Europæiske Stabilitetsmekanisme (ESM), Den Internationale Valutafond (IMF) eller andre internationale finansielle institutioner.

(5) Overvågningen af den økonomiske og finanspolitiske situation bør skærpes væsentligt for medlemsstater, der er i færd med at gennemføre et makroøkonomisk tilpasningsprogram. Grundet sidstnævnte programmers omfattende karakter bør andre former for økonomisk og finanspolitisk overvågning afbrydes i det makroøkonomiske tilpasningsprograms løbetid for at undgå dobbelte indberetningsforpligtelser.

(6) Der bør fastsættes regler for øget dialog mellem EU-institutionerne, navnlig Europa-Parlamentet, Rådet og Kommissionen, for at sikre større gennemsigtighed og ansvarlighed.

(7) En afgørelse om, at en medlemsstat ikke overholder sit tilpasningsprogram, vil også medføre suspension af betalinger eller forpligtelser fra EU's side, jf. artikel 21, stk. 6, i forordning (EU) nr. XXX om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond, som er omfattet af den fælles strategiske ramme, om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og om ophævelse af forordning (EF) nr. 1083/2006 —

VEDTAGET DENNE FORORDNING:

Artikel 1 Genstand og anvendelsesområde

1. Denne forordning indeholder bestemmelser til styrkelse af den økonomiske og budgetmæssige overvågning af medlemsstater, der har eller er truet af alvorlige vanskeligheder med hensyn til deres finansielle stabilitet og/eller modtager eller kan modtage finansiel bistand fra en eller flere andre stater, Den Europæiske Finansielle Stabilitetsfacilitet (EFSF), Den Europæiske Stabilitetsmekanisme (ESM) eller andre finansielle institutioner såsom Den Internationale Valutafond (IMF).

2. Denne forordning gælder for de medlemsstater, der har euroen som valuta.

Artikel 2 Medlemsstater under skærpet overvågning

1. Kommissionen kan beslutte at skærpe overvågningen af en medlemsstat, som har alvorlige vanskeligheder med hensyn til sin finansielle stabilitet. Den pågældende medlemsstat gives mulighed for at tilkendegive sine synspunkter på forhånd. Kommissionen beslutter hver sjette måned, om den skærpede overvågning skal fortsætte eller ej.

2. Kommissionen beslutter at skærpe overvågningen af en medlemsstat, der modtager forebyggende finansiel bistand fra en eller flere andre stater, EFSF, ESM eller andre finansielle institutioner såsom IMF. Kommissionen opstiller en liste over de pågældende instrumenter for forebyggende finansiel bistand og holder den ajourført for at tage hensyn til eventuelle ændringer i den politik for finansiel bistand, der føres af EFSF, ESM eller andre relevante internationale finansielle institutioner.

3. Stk. 2 finder ikke anvendelse på en medlemsstat, der modtager forebyggende finansiel bistand i form af en kreditlinje, der ikke er betinget af, at den pågældende medlemsstat træffer nye politikforanstaltninger, så længe kreditlinjen ikke udnyttes.

Artikel 3 Skærpet overvågning

1. En medlemsstat, som er under skærpet overvågning, træffer i samråd og samarbejde med Kommissionen og sammen med Den Europæiske Centralbank (ECB) foranstaltninger for at tackle kilderne eller de potentielle kilder til vanskelighederne.

2. Den skærpede overvågning af budgetsituationen som fastsat i artikel 7, stk. 2, 3 og 6, i Europa-Parlamentets og Rådets forordning (EU) nr. XXX, finder anvendelse på en medlemsstat, der er under skærpet overvågning, uanset om der forekommer et uforholdsmæssigt stort underskud i denne medlemsstat eller ej. Indberetningerne i henhold til stk. 3 i denne artikel foretages hvert kvartal.

3. Efter anmodning fra Kommissionen skal en medlemsstat, der er under skærpet overvågning, gøre følgende:

a) med de ønskede intervaller tilsende Kommissionen, ECB og Den Europæiske Banktilsynsmyndighed (EBA) disaggregerede oplysninger om den finansielle situation i de finansielle institutioner, der overvåges af medlemsstatens tilsynsmyndigheder

b) gennemføre de nødvendige stresstest eller følsomhedsanalyser under EBA's overvågning for at vurdere banksektorens modstandsdygtighed over for forskellige makroøkonomiske og finansielle chok i overensstemmelse med anvisningerne fra Kommissionen og ECB, som resultaterne deles med

c) lade sig underkaste en regelmæssig evaluering af sin tilsynskapacitet i forhold til banksektoren inden for rammerne af en særlig peer review udført af EBA

d) meddele alle de oplysninger, der er nødvendige for overvågningen af makroøkonomiske ubalancer i henhold til Europa-Parlamentets og Rådets forordning (EU) nr. XXX om forebyggelse og korrektion af makroøkonomiske ubalancer.

4. Kommissionen gennemfører sammen med ECB regelmæssige kontrolbesøg i medlemsstaten under overvågning for at vurdere, hvordan det går med gennemførelsen af de foranstaltninger, der er nævnt i stk. 1, 2 og 3. Den meddeler hvert kvartal sine undersøgelsesresultater til Det Økonomiske og Finansielle Udvalg (EFC) eller til ethvert underudvalg nedsat heraf med henblik herpå, og tager især stilling til, om der er behov for yderligere foranstaltninger. Disse kontrolbesøg erstatter den overvågning på stedet, der er omhandlet i artikel 10a, stk. 2, i forordning (EF) nr. 1467/97.

5. Hvis det på basis af den i stk. 4 nævnte vurdering konkluderes, at der er behov for supplerende foranstaltninger, og at den finansielle situation i den pågældende medlemsstat har betydelige negative følger for den finansielle stabilitet i euroområdet, kan Rådet med kvalificeret flertal og efter forslag fra Kommissionen henstille til den pågældende medlemsstat, at den søger finansiel bistand og udarbejder et makroøkonomisk tilpasningsprogram. Rådet kan beslutte at offentliggøre denne henstilling.

6. Hvis en henstilling i henhold til stk. 5 offentliggøres,

a) kan det relevante udvalg i Europa-Parlamentet indbyde repræsentanter for den berørte medlemsstat til at deltage i en udveksling af synspunkter

b) kan den berørte medlemsstats parlament indbyde repræsentanter for Kommissionen til at deltage i en udveksling af synspunkter.

Artikel 4 Oplysninger om påtænkte anmodninger om finansiel bistand

En medlemsstat, der vil søge finansiel bistand fra en eller flere andre stater, EFSF, ESM, Den Internationale Valutafond (IMF) eller en anden institution uden for Unionens rammer underretter straks Rådet, Kommissionen og ECB om sine hensigter. EFC eller ethvert underudvalg nedsat heraf med henblik herpå drøfter den påtænkte anmodning efter at have modtaget en vurdering fra Kommissionens side.

Artikel 5 Vurdering af holdbarheden i den offentlige gæld

Når der søges finansiel bistand fra EFSF eller ESM, foretager Kommissionen sammen med ECB og, når det er muligt, IMF en analyse af holdbarheden i den pågældende medlemsstats offentlige gæld, herunder en analyse af medlemsstatens evne til at tilbagebetale den ønskede finansielle bistand, og den fremsender analysen til EFC eller ethvert underudvalg nedsat heraf med henblik herpå.

Artikel 6 Makroøkonomisk tilpasningsprogram

1. En medlemsstat, der modtager finansiel bistand fra en eller flere andre stater, IMF, EFSF eller ESM, udarbejder i samråd med Kommissionen, der arbejder sammen med ECB, et udkast til et tilpasningsprogram, der tager sigte på at genskabe en sund og bæredygtig økonomisk og finansiel situation og sætte medlemsstaten i stand til at finansiere sig selv fuldt ud på finansmarkederne. I udkastet til tilpasningsprogrammet tages der behørigt hensyn til de henstillinger, der er blevet rettet til den pågældende medlemsstat i henhold til EUF-traktatens artikel 121, 126 og/eller 148, og til de foranstaltninger, som medlemsstaten har truffet for at efterkomme henstillingerne, samtidig med at der stræbes efter at gøre de påkrævede politikforanstaltninger bredere, stærkere og dybere.

2. Tilpasningsprogrammet godkendes af Rådet med kvalificeret flertal efter forslag fra Kommissionen.

3. Kommissionen overvåger sammen med ECB, hvordan gennemførelsen af tilpasningsprogrammet skrider frem, og underretter hver tredje måned EFC eller et eventuelt underudvalg nedsat heraf med henblik herpå om udviklingen. Den pågældende medlemsstat tilbyder Kommissionen sit fulde samarbejde. Den forsyner navnlig Kommissionen med alle de oplysninger, som denne finder nødvendige for overvågningen af programmets gennemførelse. Artikel 3, stk. 3, finder anvendelse.

4. Kommissionen, der samarbejder med ECB, undersøger sammen med den berørte medlemsstat, hvilke ændringer af tilpasningsprogrammet der kan være behov for. Rådet træffer med kvalificeret flertal og efter forslag fra Kommissionen afgørelse om eventuelle ændringer af tilpasningsprogrammet.

5. Hvis overvågningen i henhold til stk. 3 afslører betydelige afvigelser fra det makroøkonomiske tilpasningsprogram, kan Rådet med kvalificeret flertal og efter forslag fra Kommissionen fastslå, at den pågældende medlemsstat ikke opfylder de politiske krav i tilpasningsprogrammet.

6. En medlemsstat, der gennemfører et tilpasningsprogram, søger teknisk bistand fra Kommissionen, hvis den ikke har tilstrækkelige administrative ressourcer eller støder på betydelige problemer i forbindelse med gennemførelsen af tilpasningsprogrammet.

7. Det relevante udvalg i Europa-Parlamentet kan indbyde repræsentanter for den berørte medlemsstat til at deltage i en udveksling af synspunkter om, hvordan gennemførelsen af tilpasningsprogrammet forløber.

8. Den berørte medlemsstats parlament kan indbyde repræsentanter for Kommissionen til at deltage i en udveksling af synspunkter om, hvordan gennemførelsen af tilpasningsprogrammet forløber.

Artikel 7 Forenelighed med proceduren i forbindelse med uforholdsmæssigt store underskud

1. Tilpasningsprogrammet og ændringerne heraf som omhandlet i artikel 6 i denne forordning anses for at erstatte forelæggelsen af stabilitetsprogrammer i henhold til artikel 4 i Rådets forordning (EF) nr. 1466/97.

2. Hvis den berørte medlemsstat er genstand for en henstilling i henhold til EUF-traktatens artikel 126, stk. 7, eller et pålæg i henhold til EUF-traktatens artikel 126, stk. 9, om at korrigere et uforholdsmæssigt stort underskud, gælder følgende:

a) tilpasningsprogrammet som omhandlet i artikel 6 i denne forordning anses i givet fald også for at erstatte de rapporter, der er omhandlet i artikel 3, stk. 4a, og artikel 5, stk. 1a, i Rådets forordning (EF) nr. 1467/97

b) de årlige budgetmål i tilpasningsprogrammet som omhandlet i artikel 6, stk. 3, i denne forordning anses i givet fald for at erstatte de årlige budgetmål i henhold til artikel 3, stk. 4, og artikel 5, stk. 1, i forordning (EF) nr. 1467/97 i nævnte henstilling og pålæg. Hvis den berørte medlemsstat er genstand for et pålæg i henhold til EUF-traktatens artikel 126, stk. 9, anses det tilpasningsprogram, der er omhandlet i artikel 6, stk. 3, i denne forordning også for at erstatte oplysningerne om foranstaltninger, der kan bidrage til at nå de mål, der er anført i pålægget i henhold til artikel 5, stk. 1, i forordning (EF) nr. 1467/97

c) den overvågning, der er omhandlet i artikel 6, stk. 3, i denne forordning, anses for at erstatte den overvågning, der er omhandlet i artikel 10, stk. 1, og artikel 10a i Rådets forordning (EF) nr. 1467/97, og den overvågning, der danner grundlag for enhver afgørelse i henhold til artikel 4, stk. 2, og artikel 6, stk. 2, i forordning (EF) nr. 1467/97.

Artikel 8 Forenelighed med proceduren i forbindelse med uforholdsmæssigt store ubalancer

Gennemførelsen af forordning (EU) nr. XXX om forebyggelse og korrektion af makroøkonomiske ubalancer suspenderes for medlemsstater, der gennemfører et makroøkonomisk tilpasningsprogram, som Rådet har godkendt i overensstemmelse med artikel 6, stk. 2, i denne forordning. Suspenderingen gælder i hele det makroøkonomiske tilpasningsprograms løbetid.

Artikel 9 Forenelighed med Det Europæiske Semester for samordning af økonomiske politikker

Overvågningen i henhold til artikel 6, stk. 3, i denne forordning anses for at erstatte overvågningen og vurderingen af Det Europæiske Semester for samordning af de økonomiske politikker som omhandlet i artikel 2a i forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker.

Artikel 10 Forenelighed med forordning (EU) nr. XXX om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet

Gennemførelsen af forordning (EU) nr. XXX om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet suspenderes for medlemsstater, der gennemfører et makroøkonomisk tilpasningsprogram, som Rådet har godkendt i overensstemmelse med artikel 6, stk. 2, i denne forordning. Suspenderingen gælder i hele det makroøkonomiske tilpasningsprograms løbetid.

Artikel 11 Overvågning efter programmets gennemførelse

1. En medlemsstat overvåges efter programmets gennemførelse, så længe mindst 75 % af den finansielle bistand, som den har modtaget fra en eller flere andre medlemsstater, EFSM, EFSF eller ESM, ikke er blevet tilbagebetalt. Rådet kan med kvalificeret flertal og efter forslag fra Kommissionen forlænge overvågningen efter programmets gennemførelse.

2. Artikel 3, stk. 3, finder anvendelse. Efter anmodning fra Kommissionen meddeler medlemsstaten også de oplysninger, der er nævnt i artikel 7, stk. 3, i forordning (EU) nr. XXX om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet.

3. Kommissionen gennemfører sammen med ECB regelmæssige kontrolbesøg i medlemsstaten, der er under overvågning efter programmets gennemførelse, for at vurdere medlemsstatens økonomiske, budgetmæssige og finansielle situation. Den meddeler hvert halve år sine undersøgelsesresultater til Det Økonomiske og Finansielle Udvalg (EFC) eller til ethvert underudvalg nedsat heraf med henblik herpå, og tager især stilling til, om der er behov for korrigerende foranstaltninger.

4. Rådet kan med kvalificeret forslag og efter forslag fra Kommissionen henstille til en medlemsstat, der er under overvågning efter programmets gennemførelse, at den træffer korrigerende foranstaltninger.

Artikel 12 Afstemning i Rådet

Hvad angår de foranstaltninger, der er omhandlet i artikel 2, stk. 1, artikel 3, artikel 6, stk. 2, artikel 6, stk. 4, og artikel 11, stk. 4, må kun de medlemmer af Rådet, som repræsenterer medlemsstater, der har euroen som valuta, deltage i afstemningen, og Rådet handler uden at tage stemmeafgivningen fra det medlem i Rådet, der repræsenterer den berørte medlemsstat, i betragtning.

Det i stk. 1 nævnte kvalificerede flertal af Rådets medlemmer beregnes i overensstemmelse med EUF-traktatens artikel 238, stk. 3, litra b).

Artikel 13 Typer af bistand og lån, der ikke er omfattet af Artikel 5 og 6

Bestemmelserne i artikel 5 og 6 finder ikke anvendelse på forebyggende finansiel bistand eller på lån beregnet til rekapitalisering af finansielle institutioner.

Artikel 14 Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand